**ט"ו בשבט יום הולדת לכנסת ישראל-תשע"ו**

**כנסת ירוקה**

קהל היעד**:** תלמידי כיתות ד-ו

משך השיעור: שיעור כפול ,שעה וחצי.

כלי עזר**:** עמדת מורה מקוון + מחשב מחובר לרשת לכל קבוצת תלמידים.
*אם אין גישה למחשבים, ניתן להטיל את משימות חיפוש וקריאת המידע כמטלות בית, ועיבוד המידע יכול להיעשות בכיתה .*

מטרות:

מטרות השיעור :

1. התלמיד יכיר את המושגים כנסת, בית נבחרים, בית מחוקקים.
2. התלמיד יכיר את המושג 'תקציב מדינה', בהקבלה ל'תקציב משפחתי' ויהיה מודע למקורות אפשריים לכספי מדינה ולכספי המשפחה.
3. התלמיד יכיר את המושג 'כנסת ירוקה' והשתמעויותיו לחיינו ויבְחנו ויציעו דרכים ליישום עקרונותיו בסביבתם – בבית הספר / בסביבת המגורים (שכונה או יישוב) / בבית
4. התלמיד יבין את החיבור בין האחריות האזרחית של הכנסת כבית מחוקקים למודעות הסביבתית של כולנו.
5. התלמיד יירתם למען סביבה ירוקה בבית ספרו ובסביבה הקרובה.

הקדמה ומידע כללי למורה

**אודות הכנסת**

הכנסת היא בית המחוקקים והנבחרים של מדינת ישראל. ...

בהיות ישראל דמוקרטיה פרלמנטרית, בוחרים אזרחי המדינה את נציגיהם בכנסת, והם אלה שממנים את הממשלה, הזקוקה לאמונם. שיטת הבחירות היא ארצית-יחסית, והאזרחים בוחרים ברשימות של המפלגות השונות. במערכת האיזונים שבין רשויות השלטון, הרשות המבצעת, הממשלה, יונקת את כוחה ואת סמכויותיה מהכנסת, והכנסת מפקחת עליה באופן שוטף. הרשות השופטת, הכוללת את מערכת בתי המשפט, פועלת לפי החוקים שחוקקה הכנסת, ובסמכותה לפרשם. לעתים, מפעילה הרשות השופטת ביקורת שיפוטית על חוקי הכנסת.

תפקידיה העיקריים של הכנסת הם קביעת הנורמות הנוהגות במדינה באמצעות חוקים ופיקוח על הממשלה באמצעים שונים העומדים לרשותה, ובהם אישור חקיקת משנה, הצעות אי אמון, שאילתות, דיונים ועוד. הדיונים השונים נערכים במליאה ובוועדות הכנסת, המחולקות לפי נושאים. עבודת הכנסת נעשית לפי חוקים שונים, תקנון הכנסת, או "הנוהג והנוהל המקובלים". לשם ביצוע תפקידיהם, נעזרים חברי הכנסת במחלקות ובבעלי תפקידים שונים הפועלים בכנסת, כדוגמת מרכז המחקר והמידע, היועץ המשפטי ובעבר נציבות הדורות הבאים.

[ויקיפדיה-אודות הכנסת](https://he.wikipedia.org/wiki/%D7%94%D7%9B%D7%A0%D7%A1%D7%AA)

אודות יום ההולדת של הכנסת ויוזמת כנסת ירוקה

בחודש שבט אנו חוגגים יום הולדת לכנסת. הישיבה הראשונה של הכנסת (שכונתה אז האספה המכוננת) התקיימה בירושלים בט"ו בשבט תש"ט, 1949. בדרכם למושב הראשון בירושלים מהשפלה עצרו הנבחרים בשער הגיא לטעת עצים. מאז, טקס נטיעת עצים הפך לחלק ממסורת חגיגות יום ההולדת לכנסת.

זו השנה השנייה בה בנוסף למסורת הנטיעות, כנסת ישראל מובילה מהלך ערכי מקיים, מתוך מחויבות לדורות הבאים, ההופך את הבית הלאומי של כל אזרחי ישראל לבית ירוק!
הכנסת, כבית הנבחרים של מדינת ישראל והרשות המחוקקת, יוזמת ומובילה מודל חינוכי, סביבתי, חברתי וכלכלי, הנקרא "כנסת ירוקה". במסגרת הפרויקט, נבחנת התנהלותה של הכנסת מתוך תפיסה 'מקיימת' במסגרתו נעשים, בין השאר, מהלכים לחסכון במשאבי אנרגיה. מהלך זה, את בית המחוקקים הישראלי לפרלמנט הירוק ביותר בעולם. יושב-ראש הכנסת, יולי יואל אדלשטיין יזם את המהלך, והוא מיושם ע"י מנכ"ל הכנסת מר רונן פלוט. לתהליך זה שותפים רבים: חברי הכנסת, עובדי הכנסת, הפורום הירוק של הכנסת, הארגונים הסביבתיים והחברתיים כמו גם כלל אזרחי ישראל שהכנסת היא ביתם.

שלב א' של הפרויקט החל עם 13 מיזמים המתמקדים בחיסכון באנרגיה ובמים. הכנסת תשקיע בנושא כ-7 מיליון ש"ח, וההחזר השנתי הנובע מהחיסכון נאמד ב-1.5 מיליון ש"ח בממוצע בשנה לאחר כחמש שנים.
**(**[**על בסיס החומרים באתר הכנסת: חומרי רקע לפרויקט כנסת ירוקה**](http://main.knesset.gov.il/Pages/default.aspx)**)**

פתיחה (10 דק')

על הלוח תוצגנה המילים "כנסת" ו"ט"ו בשבט"

התלמידים יתבקשו לספר בקצרה מה ידוע להם על שני המושגים.

לסיכום חלק זה, יידעו התלמידים את המידע הבסיסי (מידע שיימסר ע"י התלמידים + השלמות ע"י המורה):
- הכנסת היא בית המחוקקים והנבחרים של מדינת ישראל. היא קובעת כללים להתנהגות בחברה, באמצעות חקיקת חוקים, פיקוח על עבודת הממשלה וחקיקת חוקים, ועוד...
- בחודש שבט אנו חוגגים יום הולדת לכנסת. הישיבה הראשונה של הכנסת (שכונתה אז האספה המכוננת) התקיימה בירושלים בט"ו בשבט תש"ט, 1949.

**גוף השיעור (70 דק')**

**חלק א – כנסת ירוקה (30 דק')**

1. צפו ב[סרטון 'כנסת ירוקה'](https://youtu.be/qbD9OTcOo1U?t=1m39s) (עד 9:30 דק')

תוך כדי צפייה, שימו לב לנושאים הבאים:

* אילו פעילויות עושים בכנסת כדי לחסוך? איך חוסכים?
* אילו פעילויות עושים בכנסת כדי למחזר?
* אילו עוד פעילויות 'ירוקות' נעשות בכנסת?
* הפעילויות של כנסת ירוקה עולות כסף. האם זה כדאי? מדוע?

***למורה****: ניתן לביצוע בקבוצות או במליאת הכיתה. בשל שטף המידע בסרטון, מומלץ לאפשר צפייה חוזרת בסרטון, כדי לאפשר לתלמידים לקלוט את המידע.*

1. בתום הצפייה, עיבוד של המידע במליאת הכיתה.
2. מדוע בחרה הכנסת להפוך ל"ירוקה"? כיצד זה אמור להשפיע עלינו?

**חלק ב – בעקבות הכנסת, בית ספר ירוק (40 דק')**

**מבוא וקישור לחלק** א' (5 דקות)

האם זה טוב לנו שהכנסת תהייה 'כנסת ירוקה'? למה? איך זה משפיע עלינו?
(ניתן להסביר שפעילות הכנסת ממומנת מתקציב המדינה, וחסכון בתחום אחד יכול לפנות כספים לתחומים אחרים; יש להסביר את ההשפעה של פעילות לשמירת האיזון האקולוגיה על כלל האוכלוסיה.

**גוף השיעור – בקבוצות או במליאה** (35 דק')

1. בעקבות פעילויות כנסת ירוקה, בדקו:
	1. האם ניתן להגדיר את בית הספר שלנו כבית ספר ירוק?
	2. אם לא, מה ניתן לעשות כדי להפוך אותו לירוק? הציעו הצעות לביצוע בבית הספר(דברים שראיתם בסרטון ורעיונות נוספים, שהם ייחודיים לבית הספר). לכל הצעה כתבו: מה לעשות? למה צריך לעשות את זה (למה זה חשוב, למה זה עוזר?)? איך לעשות את זה? מי יכול לעזור לנו לעשות זאת?

*הערה למורה: ניתן לבצע בגירסאות שונות – הפיכת הכיתה לירוקה, הפיכת השכונה לירוקה וכו', )*

1. כל קבוצה תציג את הצעותיה בפני הכיתה
2. מליאת הכיתה תצביע על ההצעות לקראת בית ספר ירוק ותדרגנה אותן לפי סדר חשיבותן.
3. ההצעות תעובדנה על ידי מליאת הכיתה להצגה בפני הנהלת בית הספר (או גורם רלוונטי אחר, בהתאם לנסיבות)

**סיכום (10 דק')**

האם אתם חושבים שיוזמת הכנסת - לשמש דוגמה לעם בישראל בתחום ה'ירוק' יכולה להצליח? במי זה תלוי? איך נקדם את הרעיון בחיינו מחוץ לבית הספר?

**הצעה לפעילויות המשך, בעקבות השיעור:**

התלמידים יוכלו להתארגן בקבוצות שתיקחנה על עצמם קידום יוזמות ירוקות בביה"ס כמו:

הקמת תחנת מחזור, פרסום להעלאת המודעות לסביבה ירוקה בביה"ס, הפסקות פעילות ע"י התלמידים הבוגרים בנושא סביבה ירוקה , יצירה ...וכו'